Idee autoriks oli Eesti Rahvarinde liider Edgar Savisaar, kes veenis ka teiste Balti riikide rahvarinnete juhid üritusega kaasa tulema. Balti keti organiseerijaiks olid Eestis nii Rahvarinde kui ka Muinsuskaitse Seltsi aktivistid, praktiliselt osalesid selles kõik Eesti poliitilised jõud. Eestis osales Balti ketis 300 000 - 400 000 inimest, Balti riikides kokku üle kahe miljoni. Meeleavaldusel kanti loosungeid ja peeti kõnesid, mis kõik nii või teistsuguses vormis nõudsid Balti rahvastele enesemääramisõigust, referendumit, nõukogude sõjaväebaaside likvideerimist ja Teise maailmasõja lõpetamist Balti riikides. Teleülekanded, mis kandsid pildi Balti ketist üle kogu maailma, näitasid Tallinnast kuni Vilniuse Gediminase tornini õlg-õla kõrval käest kinni hoidvaid inimesi. Balti kett osutus maailmas ainulaadseks rahulikuks, rõõmsaks meeleavalduseks kolme rahva iseseisvus- ja vabadusvõitluse teel.